钦定古今图书集成/明伦汇编/氏族典/第151卷 > 《廖用贤尚友录》 > 袁术
## 钦定古今图书集成/明伦汇编/氏族典/第151卷 > 《廖用贤尚友录》 > 袁术

按《后汉书袁术传》，“术字公路，汝南汝阳人，司空逢之
子也。少以侠气闻，举孝廉，累迁至河南尹、虎贲中郎
将。时董卓将欲废立，以术为后将军。术畏卓之祸，出
奔南阳。会长沙太守孙坚杀南阳太守张咨，引兵从
术，刘表上术为南阳太守。术从兄绍议，欲立刘虞为
帝。术好放纵，惮立长君，托以公义不肯同，积此衅隙”
遂成。乃各外交党援，以相图谋。术结公孙瓒，而绍连
刘表，豪杰多附于绍。术怒，与公孙瓒书云：“绍非袁氏
子。”绍闻大怒。初平三年，术遣孙坚击刘表于襄阳，坚
战死。公孙瓒使刘备与术合谋，共逼绍。绍与曹操会
击，皆破之。四年，术引军入陈留，屯封丘。黑山馀贼及
匈奴于扶罗等佐术，与曹操战于匡亭，大败，术退保
雍丘，又奔九江，杀扬州刺史陈温而自领之，又兼称
徐州伯。李傕入长安，欲结术为援，乃授以左将军、假
节，封阳翟侯。初，术在南阳，户口尚数十百万，而不修
法度，以抄掠为资，奢恣无厌，百姓患之。又少见谶书
言代汉者，当涂高自云“名字应之。”又以袁氏出陈为
舜后，以黄代赤，德运“之次”，遂有僭逆之谋。建安二年，
僭号，自称仲家，置公卿百官，郊祀天地。乃遣使以窃
号告吕布，并为子聘布女。布执术使送许。术大怒，遣
其将张勋、桥蕤攻布，大败而还。术又率兵击陈国，诱
杀其王宠及相骆俊。曹操乃自征之。术闻大骇，即走
渡淮，留张勋、桥蕤于蕲阳以拒操，击破斩蕤，而勋退
走。术兵弱，大将死，众情离叛。加天旱岁荒，士民冻馁，
江、淮间相食殆尽。术不能自立。四年夏，乃烧宫室，奔
其部曲陈简、雷薄于灊山，复为简等所拒，遂大困穷，
归帝号于绍，欲北至青州从袁谭。曹操使刘备徼之，
不得过，复走还寿春。六月，至江亭，坐箦床而叹曰：“袁
术乃至是乎！”因愤慨结病，欧血死。子曜，仕吴为郎中。